Sigurd Pettersen
Sigurd Pettersen nekadašnji je norveški skijaš-skakač. Njegov najveći uspjeh u karijeri jest pobjeda na Novogodišnjoj turneji 2003/04, kad je pobijedio na 3 od 4 skakaonice (nije pobijedio samo na Bergiselu u Innsbrucku). Osvojio je i 2 bronzane medalje u ekipnim skokovima na svjetskim prvenstvima 2003. i 2005, a najbolji pojedinačni rezultat mu je 10. mjesto (2005). Na SP-u u skijaškim letovima 2004. na Letalnici u Planici došao je do zlatne medalje, također u ekipnom takmičenju. Na Olimpijskim igrama nije imao uspjeha. Najbolji rezultat ostvario je u Torinu 2006, gdje je bio 24. na velikoj skakaonici. U Svjetskom kupu ostvario je 6 pobjeda, uz još 5 plasmana na pobjedničko postolje. Njegov klub bio je Rollag og Veggli iz Rollaga, a obrazovanje je stekao u Norveškoj školi za sportske nauke.